b'\n_START_ARTICLE_\nTaktika vol\xc4\x8djih krdel\n_START_PARAGRAPH_\nTaktika vol\xc4\x8djih krdel (nem\xc5\xa1ko: Rudel Taktik angle\xc5\xa1ko: Wolfpack Tactics) je bila revolucionarna pomorska bojna taktika iz druge svetovne vojne s svojimi koreninami v prvi svetovni vojni. Taktiko je v Kriegsmarine konec leta 1941 uvedel in tudi izpopolnil admiral Karl D\xc3\xb6nitz. Izdelana je bila posebej za napade na konvoje ladij._NEWLINE_Taktika je potekala na naslednji na\xc4\x8din. V smeri pri\xc4\x8dakovanega konvoja so bile podmornice razporejene v liniji. Razdalja med posameznimi podmornicami je bila 50\xc2\xa0km, kar pa zaradi slabega vremeni ni bilo vedno mogo\xc4\x8de. Tako razporejene podmornice so v prostranem Atlantiku la\xc5\xbeje na\xc5\xa1le iskani konvoj. Ko je kaka podmornica odkrila konvoj in ugotovila njegov polo\xc5\xbeaj, hitrost in smer plovbe, je te podatke sporo\xc4\x8dila v Donitzovo poveljstvo, kjer so poskrbeli za koordinacijo napada._NEWLINE_Poveljstvo je nato organiziralo napad in vsem podmornice v bli\xc5\xbeini konvoja ukazalo naj se zberejo na dolo\xc4\x8denem obmo\xc4\x8dju in se pripravijo za napad. Podmornice so nato zasledovale konvoj in \xc4\x8dakale na primeren trenutek za napad. Klju\xc4\x8dnega pomene pri napadu je bilo presene\xc4\x8denje. Podmornice so napad izvajale usklajeno ter so med seboj in s poveljstvom v Franciji komunicirale preko mornari\xc5\xa1ke ENIGME. Napad je po navadi potekal z ve\xc4\x8d strani kar je ladje v konvoju \xc5\xa1e bolj zmedlo. Nekateri bolj drzni poveljniki so s svojimi podmornicami med napadom zapluli v sredi\xc5\xa1\xc4\x8de konvoja in tam torpedirali svoje \xc5\xbertve. Napadi so lahko potekali tudi ve\xc4\x8d dni hkrati. Zaradi varnosti so napadi dostikrat potekali v jutranjem ali ve\xc4\x8dernem mraku, ko je bila vidljivost slaba._NEWLINE_Taktiko vol\xc4\x8djih krdel so uporabljali tudi Ameri\xc4\x8dani na Tihem oceanu proti Japoncem. Taktika ni bila tako izpopolnjena kot nem\xc5\xa1ka. Krdelo podmornic je bilo sestavljeno minimalno iz treh podmornic, ki jim je poveljeval najizku\xc5\xa1enej\xc5\xa1i kapitan med vsemi. Podmornice so po navadi plule skupaj, njihova taktika napada na sovra\xc5\xbenika pa je bila dogovorjena \xc5\xa1e preden so zapustile pristani\xc5\xa1\xc4\x8de.'